Prin ok al ampliament de scuele de infanzie Gabelli
L’intervent al partirà intal 2011 e al costarà 650 mil euros
L’assessôr Malisani “Lis oparis previodudis a permetaran un miorament des ativitâts che si fasin ogni dì inte scuele”
Publicât: 24|03|2010
Di: Udinè e-magazine del Comune di Udine
La scuele de infanzie “Gabelli” di vie Bariglarie e sarà ampliade. Lu previôt il progjet preliminâr dai lavôrs, che al à vût l’ok de Zonte Honsell. I lavôrs a consistaran inte realizazion de tierce sezion, inte ristruturazion complete de cusine interne e dai spazis acessoris e di servizi pe mense (camarins pai cogos, lavandarie).
L’edifici esistent al à une superficie cuvierte di plui o mancul 700 metris cuadris. La scuele e je componude di dôs aulis didatichis normâls, une sale par ativitâts coletivis, il refetori e i servizis di supuart aes ativitâts (servizis igjienics, cusine, busigatui, ufici de diretore, e v.i.), e un plan intierât dotât di dispense, dipuesit e magazen e centrâl termiche cun acès dal esterni dal edifici. Il fabricât, costituît di un plan sôl, al è imerzût intal vert di une grande aree scuvierte destinade a zardin de scuele.
Il progjet al nas par rispuindi aes esigjencis de scuele che intai ultins agns e à viodût cressi il numar dai arlêfs iscrits, stant che il cuartîr al è in cressite demografiche costante. La struture scolastiche, nassude al inizi dai agns 70, e à dome dôs sezions che, ancje se funzionantis dal dut e completis di ogni spazi acessori e complementâr, no rivin a sodisfâ la domande.
L’intervent progjetuâl al previôt di cambiâ la struture esistente che e da sul curtîl interni, dulà che al è il lobeâl, cuntun ampliament di plui o mancul 50 metris cuadris par fâ une aule gnove e i servizis igjienics par almancul 20 fruts. Cun di plui al è previodût l’ampliament dal refetori e al è stât progjetât il rifasiment complet cun ampliament e adeguament dai spazis de cusine, insuficiente a supuartâ la cjame di lavôr pes trê sezions.
A margjin a vignaran adeguâts e miorâts i spazis di servizi ae ativitât scolastiche cu la realizazion di un piçul ufici pal personâl insegnant e pal acet dai utents, une dispense al plan intierât e camarins pal personâl de cusine.
Tignint cont dai timps pe aprovazion dai progjets definitîf e esecutîf e de adiudicazion dal apalt, i lavôrs, par une spese complessive di 650 mil euros, a varessin di scomençâ a Març dal 2011 e finî dentri dal Autun dal stes an. “Cun chest intervent si vûl dâ une distribuzion miôr e plui razionâl des ativitâts che si fasin ogni dì inte scuele materne – e sotlinee Gianna Malisani, assessôr pai Lavôrs publics – cirint di separâ lis funzions che si davuelzin intai locâi. Di fat il progjet al previôt spazis diferents pe ativitât didatiche cui fruts (aulis), pes ativitâts extrascolastichis (stanziis pes riunions dal personâl docent), pe preparazion dal mangjâ (cusine cun camarins, refetori e dispense), par supuart logjistic aes ativitâts (magazens e busigatui tal plan intierât).
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn